Sedmični izvještaj polena za područje Zeničko-dobojskog kantona

Podaci sa mjernih stanica za polen Tešanj, Zenica i Visoko
Za period: ponedjeljak, 13. jul 2026. godine - nedjelja, 19. jul 2026. godine

(Napomena: mjerna stanica za polen u Zenici na servisu) 

Nastavlja se dominacija polena koprive i spora gljivica, posebno alternarie u zraku na području kantona

Polen biljaka koprive (Urticaceae) tokom cijele izvještajne sedmice je prisutan u visokim koncentracijama u zraku na području Visokog sa preko 1000 pz/m3 u ukupnom sedmičnom zbiru, maksimalna koncentracija polena koprive zabilježena je 19.07. (nedjelja ) sa preko 200 pz/m3, dok je na području Tešnja bila znatno niža sa 460 pz /m3 na sedmičnom nivou, a na dnevnom nivou nije prelazila 100 pz/m3. No i pored toga koncentracija polena koprive na ovom području zadržala se na nivou visokih koncentracija.
Većina trava je završila s cvjetanjem, pokošena je ili gotovo u potpunosti ispraznila svoje polenske kesice. Stoga su zabilježene samo niske koncentracije polena trave na području Tešnja, dok je na području koje pokriva mjerna stanica u Visokom bila u rasponu od niskih do blago umjernih što je i razumljivo s obzirom da je ovo područje sa višom nadmorskom visinom te i vegetacija nešto kasnija.
Obzirom na pripadnost istoj porodici biljaka, boravak u neposrednoj blizini polja pod kukuruzom još uvijek može pogoditi osobe osjetljive na polen trava alergenim i zrakom prenosivim polenom kukuruza. Zbog toga šetnja uz polja pod kukuruzom također može dovesti do teških alergijskih simptoma, jer polen s cvjetova na vrhu biljaka kukuruza koji se proizvodi u ogromnim količinama može pasti direktno na dijelove tijela (usta, nos i oči) s obzirom na visinu stabljika kukuruza, što je prilično neobično za trave koje su puno nižeg rasta.
Ukoliko se osjete simptomi alergije, potrebno je držati distancu, jer se velika i teška zrna polena kukuruza ne prenose daleko izvan rubova polja.
[bookmark: _GoBack]Polen ostalih zeljastih korovskih biljaka kiselica (Rumex) i pepeljuge (Chenopodium) ostao je na nivou niskih koncentracija dok je polen bokvica dosezao i do nivoa blago umjerenih koncentracija.
Od drvenatih formi još uvijek je prisutan polen četinara, čempresa, lipe i u tragovima planinske johe u niskim koncentracijama. 
Našim fenološkim opažanjima cijelog područja kantona na prisustvo biljaka ambrozije i stepena njenog razvoja uočava se da cvatnja ove jako alergene biljne vrste još nije počela, iako su već „uhvaćena“ prva polenova zrna ambrozije na našim mjernim stanicama.
Uhvaćena polenova zrna ambrozije su sa područja sa nižom nadmorskom visinom i sjevernim vazdušnim strujama kojih nije manjkalo ovih dana dodatno obogatila polenski spektar, ali i upozorila da će u narednim danima biti sve više.
Slično je i sa polenom pelina.
U tragovima prisutan je i polen broćike, štitarki (Apiaceae) i polena drugih vrsta glavočika (Asteraceae).

Zaključak:Ljetna stagnacija koncentracija polena primjetna je u zraku. Stoga je opterećenje osoba alergičnih na polen i dalje podnošljivo. U narednom periodu očekujemo značajnije prisustvo polena ambrozije i pelina čija sezona tek počinje.

